Boer sterf ná plaasaanval op MachadodorpDries (70) en Mariaan Schoeman (68) (Foto: Verskaf) Dries Schoeman (70), wat op 21 Junie 2017 ernstig beseer is tydens ŉ aanval op ŉ plaas in Machadodorp, Mpumalanga, is Sondag oorlede. Maroela Media het vroeër berig Dries en sy vrou Mariaan (68) is omstreeks 16:00 buite hul huis oorval en met staaldraad vasgebind en aangerand voor hulle beroof is. Veronica Schoeman, die egpaar se skoondogter, het aan Maroela Media bevestig hulle het Sondagoggend omstreeks 05:30 die nuus ontvang dat Dries aan sy beserings beswyk het. Hy was sedert die aanval nog steeds in die hospitaal. Mariaan is intussen weer in die hospitaal opgeneem en sy het bloeding op die brein. “Sy mompel en kan nie met ons praat nie. Sy het baie seergekry,” het Veronica verduidelik. “My skoonpa sou nie ŉ vlieg skade gedoen het nie. Dit was regtig onnodig vir die aanvallers om hulle só seer te maak. Nou is hy deel van die misdaadstatistiek. Ons glo die gereg sal sy gang loop en dat die aanklag nou in ŉ moordklag verander sal word.” “Ons as familie wil baie dankie sê vir elke persoon wat ons ken, en die wat ons nie ken nie, se boodskappe en gebede. Ons waardeer dit,” het Veronica bygevoeg. Sy en haar man is tans op pad na die hospitaal om die tragiese nuus met Mariaan te deel. Dries laat sy vrou, sy seuns en hul vroue Pieter en Veronica en Basie en Rita, en nege kleinkinders en twee agterkleinkinders agter. Sers. Gerald Sedibe, provinsiale polisiewoordvoerder, het in daardie stadium aan Maroela Media gesê een verdagte is die Vrydag ná die aanval in hegtenis geneem. Die polisie het beslag gelê op talle gesteelde goedere, waaronder twee stowe, twee yskaste, ŉ stofsuier, houtwerkgereedskap en ŉ waentjie.